钦定古今图书集成/明伦汇编/官常典/第270卷 > 李大临
## 钦定古今图书集成/明伦汇编/官常典/第270卷 > 李大临

按《宋史》本传，大临，字才元，成都华阳人。登进士第，为
绛州推官。杜衍安抚河东，荐为国子监直讲、睦亲宅
讲书。文彦博荐为秘阁校理。考试举人，误收失声韵
者，责监滁州税。未几，还故职。仁宗尝遣使赐馆阁官
御书，至大临家，大临贫无皂隶，方自秣马，使者还奏，
帝曰：“真廉士也。”以亲老，请知广安军，徙卭州，还为郡
牧判官、开封府推官。神宗雅知其名，擢修起居注，进
知制诰。纠察在京刑狱，言青苗法有害无益。王安石怒。会李定除御史，宋敏求、苏颂相继封还词命，次至
《大临》，大临亦还之。帝批：“去岁诏书，台官不拘官职奏
举，后未审更制也。”颂、大临合言：“故事，台官必以员外
郎、博士，近制但不限此，非谓选人亦许之也。定以初
等职官，超朝籍，躐宪台，国朝未有。幸门一开，名器有
限，安得人人满其意哉？”复诏谕数四颂，大临固争不
已，乃以累格诏命皆归班。大临以工部郎中出知汝
州。辰溪贡丹砂，道叶县，其二箧化为双雉，斗山谷间。
耕者获之，人疑为盗，械送于府。大临识其异，讯得实，
释耕者。徙知梓州，加集贤殿修撰，复天章阁待制。甫
七十致仕，七年而卒。大临清整有守，论议识大体，因
争李定后，名益重，世并宋敏求、苏颂称为“熙宁三舍
人”云。